Γιάννης Αϊβάζης

Ο Γιάννης Αϊβάζης (Αθήνα, 13 Ιουνίου 1977) είναι Έλληνας ηθοποιός, σκηνοθέτης, παρουσιαστής, επιχειρηματίας και πρώην αθλητής της χειροσφαίρισης.

Πρώτα Χρόνια
Γεννήθηκε το 1977 στη Αθήνα όπου και μεγάλωσε. Αποφάσισε να ασχοληθεί με την υποκριτική όντας έφηβος, ωστόσο λόγω της οικογενειακής του οικονομικής κατάστασης, τελειώνοντας το σχολείο ξεκίνησε να δουλεύει ώστε να μαζέψει χρήματα για σπουδές υποκριτικής. Για κάποια χρόνια παρουσίαζε εκπομπές στο ραδιόφωνο ενώ έχει εργαστεί και ως μπάρμαν στην Ολλανδία. Ακόμη, υπήρξε για αρκετά χρόνια αθλητής της χειροσφαίρισης παίζοντας για την ομάδα της ΑΕΚ. Το 2002 ξεκίνησε να σπουδάζει τελικά υποκριτική στη Δραματική Σχολή Διομήδη Φωτιάδη από όπου και αποφοίτησε το 2005.

Βιογραφικό
Τηλεόραση
Το 2005, έχοντας τελειώσει τη δραματική σχολή, πέρασε από casting για τη συμμετοχή του σε κάποια σειρά. Τελικά έκανε το τηλεοπτικό του ντεμπούτο στο "κόκκινο δωμάτιο" του Αλέξανδρου Ρήγα παίζοντας σε μία ιστορία της σειράς μαζί με την Ελένη Ράντου. Την ίδια σεζόν συμμετείχε στο βασικό καστ της κωμικής σειράς "Οδός Παραδείσου 7" στον Alpha TV παίζοντας μεταξύ άλλων με τους Γιώργο Κωνσταντίνου, Κώστα Σπυρόπουλο και Ελένη Γερασιμίδου.

Τη σεζόν 2006-2007 είχε πρωταγωνιστικό ρόλο σε δύο σειρές του ΑΝΤ1, "Έρωτας" και "Καθρέφτη καθρεφτάκι μου". Ακόμη έκανε μία guest εμφάνιση στον δεύτερο κύκλο της σειράς "Πενήντα Πενήντα". Την επόμενη σεζόν πρωταγωνίστησε στη δραματική σειρά του Μανούσου Μανουσάκη για τον ΑΝΤ1, "Φάρος" μαζί με τους Μέμο Μπεγνή και Μαριλίτα Λαμπροπούλου. Επιπλέον, έπαιξε σε κάποια επεισόδια των σειρών του Alpha TV "Σε είδα" και "Αληθινοί έρωτες". Τη σεζόν 2008-2009 έπαιξε σε μία ιστορία της σειράς "Επτά θανάσιμες πεθερές" ενώ συμμετείχε και στη σειρά "Λόλα". Ακόμη είχε έναν από τους πρωταγωνιστικούς ρόλους στην κωμική σειρά "Όλα στον αέρα". 

Τη σεζόν 2009-2010 έκανε την πρώτη του απόπειρα ως παρουσιαστής, αναλαμβάνοντας την παρουσίαση του τέταρτου κύκλου του reality επιβίωσης "Survivor Greece", του οποίου το όνομα ήταν "Παταγονία: Η άκρη του κόσμου" ενώ για τις ανάγκες των γυρισμάτων εγκαταστάθηκε για τρεις περίπου μήνες στη Παταγονία. Τη σεζόν 2012-2013 έλαβε μέρος στον τρίτο κύκλο του χορευτικού show "Dancing with the stars" στον ΑΝΤ1 καταλαμβάνοντας την 11η θέση. Από τον Μάιο μέχρι τον Αύγουστο του 2016 παρουσίασε μαζί με την Όλγα Λαφαζάνη την πρωινή ψυχαγωγική εκπομπή "Πρωϊνούλι" στο Epsilon TV.

Επέστρεψε τηλεοπτικά ως ηθοποιός μετά από απουσία δύο χρόνων, τη σεζόν 2016-2017, πρωταγωνιστώντας στη σειρά "Ζωή μου" στο κυπριακό Mega μαζί με τους Κατερίνα Γερονικολού και Γιώργο Χρανιώτη. Ακόμη έκανε μία guest εμφάνιση στη σειρά "Η μαμά λείπει ταξίδι για δουλειές" στο ίδιο κανάλι. Τον Σεπτέμβριο του 2017 έλαβε μέρος ως παίκτης στο reality επιβίωσης "Survival Secret" του Epsilon TV αποχωρώντας οικειοθελώς τον Νοέμβριο. Το 2018 έπαιξε σε μία ιστορία της σειράς του Δημήτρη Αρβανίτη, "Έγκλημα και Πάθος" στον ΑΝΤ1.

Κινηματογράφος
Στον κινηματογράφο έχει λάβει μέρος στις ταινίες "Μέχρι το τέλος" (2013), "Ουζερί Τσιτσάνης" (2015), "Bachelor" (2016) και "Dream of a shadow" (2016).

Σκηνοθεσία
Στο θέατρο πέρα της παρουσίας του ως ηθοποιός έχει αναλάβει τη σκηνοθεσία παραστάσεων. Πιο συγκεκριμένα το 2014 σκηνοθέτησε την παράσταση "Άνω... Κάτω" ενώ στην ίδια παράσταση είχε και πρωταγωνιστικό ρόλο παίζοντας μαζί με την Μαρία Κορινθίου, το 2015 το έργο "Φαίδων, ο ξεχωριστός μου αδερφός" στο θέατρο Broadway, το 2017 ανέλαβε τη σκηνοθεσία θεατρικού έργου "Ο κύκλος" του Δημήτρη Μητρόπουλου, το 2019 στο θέατρο Alhambra το μονόλογο "Τζόρνταν" και το 2020 την παράσταση "Κι εγώ σ' αγαπώ". Το 2017 ήταν επικεφαλής της Ερασιτεχνικής Σκηνής του δημοτικού περιφερειακού θεάτρου Ρούμελης.

Το 2022 σκηνοθέτησε την ταινία Abyss In (Άβυσσος Μέσα), μια παραγωγή της Aikor Productions με πρωταγωνιστή τον Σταύρο Παρχαρίδη. Η ταινία έκανε πρεμιέρα προβολής στο Global Nonviolent Film Festival αποσπώντας 4 βραβεία. Τον Νοέμβριο του 2022, η ταινία συμμετείχε και στο 17ο Διεθνές Φεστιβάλ Κινηματογράφου Κύπρου.

Προσωπική ζωή
Τον Ιανουάριο του 2008 ξεκίνησε τη σχέση του με την ηθοποιό Μαρία Κορινθίου και λίγους μήνες αργότερα, στις 18 Νοεμβρίου 2008, γεννήθηκε η κόρη τους, Ισμήνη. Το ζευγάρι παντρεύτηκε στις 15 Σεπτεμβρίου 2010 στην Ανάβυσσο. Τον Αύγουστο του 2024 έγινε γνωστός ο χωρισμός τους και τον Ιούλιο του 2025 επισημοποιήθηκε το διαζύγιο τους.

Παραπομπές

 Εξωτερικοί σύνδεσμοι 

Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί κινηματογράφου